Tuva Hansen

Tuva Hansen (født 4. august 1997) er en norsk fotballspiller som spiller for Bayern München i Bundesligaen og det norske landslaget.

Klubbkarriere

Klepp (2013) og Arna-Bjørnar (2014) 
Hun startet seniorkarrieren etter å ha kommet til Klepp fra Bryne FK. Hun debuterte i Toppserien for Klepp i 2013. Hun spilte for Arna-Bjørnar i 2014, da hun kom på lag med sin storesøster Hege Hansen.

Klepp (2015–2020) 
I november 2014 ble det kjent at både Tuva og søsteren Hege Hansen meldte overgang tilbake til Klepp. I 2015 etablerte Tuva seg virkelig som Toppserie-spiller, og hun ble nominert til Statoils Talentpris for 2015. Hun vokste frem som en solid forsvarsspiller og ble etterhvert kaptein i klubben. I 2016 ble hun kåret til årets spiller i Klepp av Jærbladet og etter sesongen takket hun nei til et kontraktstilbud fra LSK Kvinner.  I 2018 var hun med å ta en sterk andreplass og sølv i Toppserien med Klepp, etterfulgt av bronseplass i 2019.

Sandviken/Brann (2021–2022) 
I november 2020 annonserte Sandviken at de hadde signert Hansen og Elisabeth Terland fra Klepp. Hansen ble raskt en leder i laget og fikk kapteinsbindet allerede i sin første sesong i klubben. Sesongen ble en stor opptur. 7. november sikret Sandviken seriegullet og sendte samtidig Hansens tidligere klubb Klepp ned i 1. divisjon i 8-0 seier. Hun ble av Sportskollektivet.no kåret til Årets spiller i Toppserien samme året.

Landslagskarriere 
Hansen har landskamper for J15, J16, J17, J19, U23 og A-landslaget.

Hun ble tatt ut til det norske A-landslaget for første gang i november 2016. Debuten fikk hun 19 år gammel i 0-3 tapet mot Spania under Algarve Cup i mars 2017.

Hansen ble tatt ut i sin første mesterskapstropp med A-landslaget til EM i Nederland 2017. Hun var igjen en del av troppen til EM i England 2022 og VM i Australia og New Zealand 2023.

Meritter 
Med Sandviken/Brann
 Toppserien: 2021, 2022
 Norgesmesterskapet: 2022
Med Bayern München

Privatliv 

Tuva har sammen med hunden sin Vilja fått mye oppmerksomhet i sosiale medier. I juni 2022 hadde de over 1,1 millioner følgere på TikTok, og 138 000 på Instagram.

Tuva er datter av tidligere fotballspiller Hugo Hansen, og lillesøster til Cato Hansen og Hege Hansen som også har spilt fotball på toppnivå. Tuva og Hege har også spilt en kamp sammen på landslaget. Den første kampen Tuva spilte for landslaget, var også den siste Hege spilte.

Referanser

Eksterne lenker 
 

Norske fotballspillere
Spillere under EM i fotball for kvinner 2017
Spillere under EM i fotball for kvinner 2022
Spillere i VM i fotball for kvinner 2023
Norske damelandslagsspillere i fotball
Norske fotballspillere i Tyskland
Fotballspillere for Klepp IL
Fotballspillere for Arna-Bjørnar Fotball
Fotballspillere for SK Brann Kvinner